
	Παρουσίαση βιβλίων
«Για την Πολυδούρη: Ανθολόγηση κειμένων»
«Πίνακας λέξεων των “Ποιημάτων” της Μαρίας Πολυδούρη και Σχεδίασμα Βιβλιογραφίας (1929-2018)»
της Στέλλας Αλεξίου

στο Σπίτι της Κύπρου

Tην Τετάρτη 15 Δεκεμβρίου 2021 πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας Κύπρου, στο Σπίτι της Κύπρου, η παρουσίαση των βιβλίων της Στέλλας Αλεξίου, «Για την Πολυδούρη: Ανθολόγηση κειμένων» και «Πίνακας λέξεων των “Ποιημάτων” της Μαρίας Πολυδούρη και Σχεδίασμα Βιβλιογραφίας (1929-2018)» που κυκλοφορούν από τις εκδόσεις Γρηγόρη.
Χαιρετισμό απηύθυνε  η Επίτροπος για την Ισότητα των Φύλων κ. Ιωσηφίνα Αντωνίου. 
Για τα βιβλία και το έργο της Μαρίας Πολυδούρη μίλησαν ο ποιητής-βιβλιογράφος κ. Δημήτρης Δασκαλόπουλος, η Καθηγήτρια Νεοελληνικής Λογοτεχνίας Ε.Κ.Π.Α. κ. Έλλη Φιλοκύπρου και ο Διευθυντής Πειραματικού Σχολείου Πανεπιστημίου Αθηνών, δ.φ. κ. Μανώλης Στεργιούλης. 
Ποιήματα διάβασαν η Μαρία Διαμαντοπούλου, Υποψήφια διδάκτωρ Νεοελληνικής Φιλολογίας Ε.Κ.Π.Α. και η Κωνσταντίνα Μενοίκου, ηθοποιός.
Την εκδήλωση συντόνισε ο Διδάκτωρ Νεοελληνικής Φιλολογίας κ. Διονύσης Μαρούλης, 
Το βιβλίο «Για την Πολυδούρη - Ανθολόγηση κειμένων» αποτελεί μια συγκεντρωτική παρουσίαση των απόψεων για το έργο τής Μαρίας Πολυδούρη. Οι μελέτες κατατάσσονται σε τέσσερις κατηγορίες και καλύπτουν ένα ευρύ φάσμα προσεγγίσεων, που, παρουσιάζουν από διάφορες οπτικές το πολυδούρειο έργο. Τα κείμενα που απαρτίζουν  τον συγκεκριμένο τόμο δίνουν τη δυνατότητα στον αναγνώστη να γνωρίσει την πορεία που ακολούθησε η κριτική ούτως ώστε να περιγράψει την ποιητική δημιουργία της Μαρίας Πολυδούρη και να αναδείξει άγνωστες πτυχές του έργου της. Η κατάταξη των κειμένων σε παλαιότερη και νεότερη κριτική διευκολύνει την ανάγνωση της εξελικτικής πορείας των μελετών που προσέγγισαν το έργο της Μαρίας Πολυδούρη. Η ανθολόγηση καλύπτει το χρονικό διάστημα 85 χρόνων (1929-2014).
Το μελέτημα «Πίνακας λέξεων των “Ποιημάτων” της Μαρίας Πολυδούρη και Σχεδίασμα Βιβλιογραφίας (1929-2018)» αποτελεί μια λεξιλογική απογραφή των «Ποιημάτων» της Μαρίας Πολυδούρη. Στηρίχθηκε στην ανάλυση που εισηγήθηκε ο Ξ.Α. Κοκόλης στον Πίνακα Λέξεων των 154 Ποιημάτων του Κ.Π. Καβάφη το 1976. Την εργασία πλαισιώνουν δύο ακόμη πίνακες: Ο «Πίνακας προσώπων, αντικειμένων, χρωμάτων και ζώων», που ακολουθεί τη μέθοδο της καταγραφής του Δ.Ν. Μαρωνίτη, στο μελέτημά του, «Μίλτος Σταχτούρης: Ανθρωποι  Χρώματα  Ζώα  Μηχανές το 1980» και ο «Πίνακας λημμάτων κατά συχνότητα» που στηρίχθηκε στην εργασία του Massimo Peri, «Πίνακας Λέξεων του Καρυωτάκη το 1983». Τέλος, η μελέτη εμπλουτίζεται με ένα γλωσσάριο και με το «Σχεδίασμα Βιβλιογραφίας» για το πολυδούρειο έργο (1929-2018).
-----------------------------------------------------
Η Στέλλα Αλεξίου (Λάρνακα, 1985) σπούδασε κλασική φιλολογία (Παν. Κρήτης) και το 2017 αναγορεύθηκε διδάκτωρ νεοελληνικής φιλολογίας (Παν. Κύπρου). Υπήρξε υπότροφος του προγράμματος «Academy Plato: Development of knowledge and  innovative ideas» (Ίδρυμα Αλέξανδρος Ωνάσης - Εθνικό & Καποδιστριακό Πανεπιστήμιο Αθηνών, 2014-2015) και του Ιδρύματος Κώστα & Ελένης Ουράνη (2016). Φοίτησε με το Πρόγραμμα Erasmus Studies στο Εθνικό & Καποδιστριακό Πανεπιστήμιο Αθηνών και παράλληλα εργοδοτήθηκε στη Δημοτική Βιβλιοθήκη Χαϊδαρίου με αυτόνομο και χρηματοδοτούμενο έργο (Εrasmus Placements). Εργάστηκε για τη στελέχωση της Κυπριακής Εκπαιδευτικής Αποστολής στη Μεγάλη Βρετανία (2007-2008) και ως ειδική επιστήμων στο Τμήμα Βυζαντινών & Νεοελληνικών Σπουδών του Πανεπιστημίου Κύπρου (2011-2013). Το 2018, εξέδωσε το μελέτημα «Πίνακας λέξεων των Αποκηρυγμένων ποιημάτων και των Κρυμμένων ποιημάτων του Κ.Π. Καβάφη», το οποίο συμπληρώνει το μελέτημα του Ξ.Α. Κοκόλη «Πίνακας Λέξεων των 154 Ποιημάτων του Κ.Π. Καβάφη» (1976).

Σύνδεσμος παρακολούθησης εκδήλωσης: 

